ดักเก็บ ESSO ก่อนขึ้น XD ปันผล 0.20 บ. ยีลด์สูง 6% พ่วง P/E ต่ำ
ดักเก็บ ESSO ก่อนขึ้น XD ปันผล 0.20 บ. ยีลด์สูง 6% พ่วง P/E ต่ำ
12 ก.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท เอสโซ่ (ประเทศไทย) จำกัด (มหาชน) หรือ ESSO หลัง ESSO เตรียมขึ้นเครื่องหมาย XD ในวันที่ 18 ก.ย.2561 โดยกำหนดปันผลจากงวดดำเนินงานวันที่ 01 ม.ค. 2561 ถึงวันที่ 30 มิ.ย. 2561 เป็นเงินสด 0.20 บาทต่อหุ้น และกำหนดจ่ายเงินปันผลในวันที่ 2 ต.ค.2561
ส่วนข้อมูลค่าสถิติสำคัญ ล่าสุด ณ วันที่ 11 ก.ย.2561 มีค่า P/E อยู่ที่ 5.64 เท่า ต่ำกว่ากลุ่มพลังงานและสาธารณูปโภค ซึ่งมีค่า P/E อยู่ที่ 12.81 เท่า และต่ำกว่า SET ซึ่งมีค่า P/E อยู่ที่  16.47 เท่า ขณะที่ อัตราเงินปันผลตอบแทน (Dividend Yield) อยู่ที่ 6.21%
ด้าน บล.เอเซีย พลัส ระบุในบทวิเคราะห์ว่า จากกรณีที่ศูนย์เฮอริเคนแห่งชาติสหรัฐฯระบุว่า พายุเฮอร์ริเคนฟลอเรนซ์ถูกจัดระดับความรุนแรงอยู่ที่ระดับ 4 จากทั้งหมด 5 ระดับ ด้วยความเร็วสูงสุด 140 ไมล์ต่อชั่วโมง และนับเป็นพายุที่รุนแรงในรอบหลายปี โดยจะเคลื่อนตัวเข้าสู่ชายฝั่งรัฐนอร์ทแคโรไลนา, เซาท์แคโรไลนา และเวอร์จิเนีย ในวันพฤหัสบดีนี้
โดยเบื้องต้นข่าวการเกิดพายุเฮอริเคนถือเป็น sentiment เชิงบวกต่อหุ้นกลุ่มโรงกลั่นในระยะสั้น แต่ถือเป็นเหตุการณ์ปกติที่ของการเกิดพายุเฮริเคนในสหรัฐฯช่วงปลายเดือน ส.ค. ถึงกลางเดือน ก.ย. ของทุกปี แต่ทั้งนี้ยังมีปัจจัยที่ต้องติดตามต่อไปคือ พายุเฮอริเคนที่เกิดขึ้นนั้นมีความรุนแรงถึงขั้นส่งผลให้โรงกลั่นบริเวณอ่าวเม็กซิโกต้องหยุดผลิตเป็นการชั่วคราวหรือไม่
ทั้งนี้เนื่องจากหากมีความรุนแรงจะต้องมีการอพยพประชาชนคนงานออกจากบริเวณดังกล่าวและส่งผลให้โรงกลั่นต้องหยุดผลิตเป็นการชั่วคราวจนกว่าพายุจะจบลง ซึ่งจะทำให้ supply น้ำมันสำเร็จรูปปรับตัวลดลง หนุนค่าการกลั่นปรับตัวเพิ่มขึ้น แต่เป็นการปรับตัวขึ้นเป็นการชั่วคราวเท่านั้นตามเหตุการณ์พายุที่เกิดขึ้น ดังแสดงในกราฟด้านล่าง (ในปี 2560 ได้เกิดพายุเฮอริเคนขึ้น ค่าการกลั่นดีดตัวขึ้นไปทำระดับสูงสุดที่ 11 เหรียญฯต่อบาร์เรล ขณะที่ในปี 2559 ไม่เกิดพายุเฮอริเคนที่รุนแรงค่าการกลั่นอยู่ในระดับต่ำปกติ)
ดังนั้นนักลงทุนสามารถเก็งกำไรช่วงสั้นในหุ้นกลุ่มโรงกลั่นจากประเด็นข่าวความรุนแรงของพายุเฮริเคนที่เกิดขึ้นได้ ซึ่ง ESSO เป็น 1 ในผู้ประกอบการที่จะได้รับผลบวกจากค่าการกลั่นที่ปรับตัวเพิ่มขึ้น
ส่วนราคาหุ้น ESSO ปิดตลาดวานนี้ (12 ก.ย.) ราคาอยู่ที่ 16.20 บาท บวก 0.10 บาท หรือ 0.62% ด้วยมูลค่าซื้อขาย 262.42 ล้านบาท